b'\n_START_ARTICLE_\nViikin ymp\xc3\xa4rist\xc3\xb6talo\n_START_PARAGRAPH_\nViikin ymp\xc3\xa4rist\xc3\xb6talo (my\xc3\xb6s Helsingin ymp\xc3\xa4rist\xc3\xb6talo) on syyskuussa 2011 valmistunut rakennus Helsingin Viikiss\xc3\xa4, osoitteessa Viikinkaari 2.  Ymp\xc3\xa4rist\xc3\xb6talo on viisikerroksinen ja sen bruttoala on vajaat 6 800 neli\xc3\xb6metri\xc3\xa4. Talon sanotaan olevan Suomen v\xc3\xa4hiten energiaa kuluttava toimistorakennus: kulutus on alle puolet siit\xc3\xa4, mit\xc3\xa4 saman kokoinen rakennus tavallisesti kuluttaa. Sininen rakennus on arkkitehti Kimmo Kuismasen k\xc3\xa4sialaa._NEWLINE_Rakennusta k\xc3\xa4ytt\xc3\xa4v\xc3\xa4t Helsingin kaupungin ymp\xc3\xa4rist\xc3\xb6keskus ja Helsingin yliopisto. Maaliskuussa 2018 kerrottiin, ett\xc3\xa4 kaupungin ymp\xc3\xa4rist\xc3\xb6palvelut muuttaa rakennuksesta pois kes\xc3\xa4ll\xc3\xa4 2020 siksi, ett\xc3\xa4 Helsinki keskitt\xc3\xa4\xc3\xa4 virastojaan Kalasatamaan rakennettavaan Kaupunkiymp\xc3\xa4rist\xc3\xb6taloon.\n_START_SECTION_\nRakennuksen ymp\xc3\xa4rist\xc3\xb6yst\xc3\xa4v\xc3\xa4llisyys\n_START_PARAGRAPH_\nKun kaupungin ymp\xc3\xa4rist\xc3\xb6keskuksen entisiss\xc3\xa4 toimitiloissa vuonna 2008 hiilijalanj\xc3\xa4ljeksi oli laskettu 5,4 tonnia/ty\xc3\xb6ntekij\xc3\xa4, Viikin ymp\xc3\xa4rist\xc3\xb6taloon muutettaessa 2011 p\xc3\xa4\xc3\xa4stiin lukemaan 3,2 tonnia/ty\xc3\xb6ntekij\xc3\xa4. Vuonna 2015 hiilijalanj\xc3\xa4lki oli en\xc3\xa4\xc3\xa4 1,07 tonnia/ty\xc3\xb6ntekij\xc3\xa4 eli 74\xc2\xa0% v\xc3\xa4hemm\xc3\xa4n kuin vuonna 2008.\n_START_SECTION_\nAurinkoenergia\n_START_PARAGRAPH_\nRakennus tuottaa itse osan k\xc3\xa4ytt\xc3\xa4m\xc3\xa4st\xc3\xa4\xc3\xa4n energiasta. Katolla ja kaksoisjulkisivulla olevien aurinkopaneelien teho on 60 kWp eli 20\xc2\xa0% rakennuksen s\xc3\xa4hk\xc3\xb6ntarpeesta. Paneelien yhteispinta-ala on 572 m\xc2\xb2. Esimerkiksi Helsingin Energian (Helen) Suvivilahden aurinkovoimalan teho on 340 kWp ja Kivikon aurinkovoimalan teho 850 kWp. Vuoden 2015 kev\xc3\xa4\xc3\xa4ll\xc3\xa4 ymp\xc3\xa4rist\xc3\xb6talo otti k\xc3\xa4ytt\xc3\xb6\xc3\xb6n s\xc3\xa4hk\xc3\xb6varaston, jonka akkuihin varastoidaan rakennuksen aurinkopaneelien tuottamaa s\xc3\xa4hk\xc3\xb6\xc3\xa4, jota voidaan k\xc3\xa4ytt\xc3\xa4\xc3\xa4 s\xc3\xa4hk\xc3\xb6autojen lataukseen.\n_START_SECTION_\nMuut ratkaisut\n_START_PARAGRAPH_\nTalon ja veden l\xc3\xa4mmitys hoituu kaukol\xc3\xa4mm\xc3\xb6n avulla. Rakennuksen j\xc3\xa4\xc3\xa4hdytykseen ei kulu kuin kiertovesipumpun vaatima s\xc3\xa4hk\xc3\xb6: j\xc3\xa4\xc3\xa4hdytyksess\xc3\xa4 k\xc3\xa4ytett\xc3\xa4v\xc3\xa4 vesi saadaan 25 porakaivosta, jotka ulottuvat 250 metrin syvyyteen. My\xc3\xb6s etel\xc3\xa4sein\xc3\xa4n aurinkopaneelit hillitsev\xc3\xa4t sis\xc3\xa4tilojen l\xc3\xa4mp\xc3\xb6kuormaa kes\xc3\xa4ll\xc3\xa4. Hiilidioksidip\xc3\xa4\xc3\xa4st\xc3\xb6jen minimointiin on pyritty muun muassa materiaalivalinnoilla sek\xc3\xa4 valamalla betonirunko paikan p\xc3\xa4\xc3\xa4ll\xc3\xa4._NEWLINE_Rakennuksen p\xc3\xa4\xc3\xa4julkisivun puolella katolla py\xc3\xb6rii nelj\xc3\xa4 Windside-tuuliturbiinia, joista turvavalot saavat energiansa. Energiaa s\xc3\xa4\xc3\xa4t\xc3\xa4vi\xc3\xa4 ratkaisuja ovat my\xc3\xb6s etel\xc3\xa4\xc3\xa4n p\xc3\xa4in antava kaksoisjulkisivu, ikkunoiden l\xc3\xa4mp\xc3\xb6lasit, valaistusratkaisut sek\xc3\xa4 tavallista paksummat eristeet seiniss\xc3\xa4.\n_START_SECTION_\nTaideteos Puiden v\xc3\xa4linen aika\n_START_PARAGRAPH_\nRakennuksen p\xc3\xa4\xc3\xa4sis\xc3\xa4\xc3\xa4nk\xc3\xa4ynnin edustalla on Petri Eskelisen metallista ja lasista valmistettu taideteos Puiden v\xc3\xa4linen aika. Teoksen nimi viittaa puiden v\xc3\xa4rinmuutokseen kes\xc3\xa4n vihreydest\xc3\xa4 ruskan punaisuuteen. Taideteoksen metallirakenteen sis\xc3\xa4ll\xc3\xa4 on vihreit\xc3\xa4, keltaisia, oransseja ja punaisia v\xc3\xa4rilaseja.'